I. Aquest Dictamen té per objecte el Projecte de decret pel qual s'aprova el Reglament d'organització, funcionament i règim jurídic de l'entitat de dret públic Centre d'Atenció i Gestió de Trucades d'Urgència 112 Catalunya (en endavant Centre 112 Catalunya).
El Projecte està integrat per un decret al qual s'adjunta el Reglament del Centre 112 Catalunya.
El Projecte de decret consta d'una exposició de motius, un article únic i una disposició final.
En l'exposició de motius es fa referència a la base legal de la norma que es projecta.
En aquest sentit fa esment particular a la Llei 9/2007, de 30 de juliol, del Centre d'Atenció i Gestió de Trucades d'Urgència 112 Catalunya.
També es diu que la finalitat de la norma és crear una entitat que doni una resposta ràpida, senzilla, eficaç i coordinada a les peticions urgents d'assistència de qualsevol ciutadà en matèria d'atenció sanitària, d'emergències ambientals, extinció d'incendis i salvaments i de seguretat ciutadana en el territori de Catalunya.
L'article únic de la norma que es projecta aprova el Reglament del Centre 112 Catalunya.
La disposició final estableix que el Decret i el Reglament entraran en vigor el mateix dia de la seva publicació al Diari Oficial de la Generalitat de Catalunya.
El Reglament s'estructura en tres capítols.
El capítol primer, denominat 'Disposicions generals', regula l'objecte d'aquesta disposició (article 1), l'adscripció del Centre al Departament d'Interior, Relacions Institucionals i Participació (article 2), el domicili i l'àmbit d'actuació (article 3), la naturalesa i el règim jurídic del Centre (article 4), l'objecte i les finalitats (article 5) i les funcions i facultats del Centre (article 6).
El capítol segon, titulat 'Règim orgànic i funcional', s'inicia amb l'enumeració dels òrgans del Centre 112 Catalunya (article 7), i a continuació els desenvolupa: la presidència i la vicepresidència (article 8), el Consell Rector (articles 9 a 16), la Comissió Executiva (articles 17 a 21), la Direcció del Centre (article 22), i la Comissió Tècnica d'Atenció i Gestió de Trucades d'Urgència (articles 23 i 24).
El capítol tercer, titulat 'Recursos humans, econòmics i materials, i contractació', s'ocupa del personal al servei del Centre 112 Catalunya (article 25), dels recursos econòmics (article 26), del patrimoni (article 27) i de la contractació (article 28).
La intervenció d'aquesta Comissió Jurídica Assessora es produeix a l'empara de l'article 8.2.b) de la Llei 5/2005, de 2 de maig, de la Comissió Jurídica Assessora, que estableix que li correspon dictaminar preceptivament sobre els projectes de reglament o disposicions generals que es dictin per a desplegar lleis.
El Projecte de decret sobre el qual s'informa desplega la Llei 9/2007, de 30 de juliol, del Centre d'Atenció i Gestió de Trucades d'Urgència 112 Catalunya, un avantprojecte anterior de la qual ja va ser objecte de dictamen per aquesta Comissió (Dictamen 34/06).
És doctrina reiterada d'aquesta Comissió que, en l'examen d'un projecte reglamentari, l'abast d'actuació d'aquesta Comissió comporta l'estudi de la competència de la Generalitat de Catalunya, l'habilitació del Govern per dictar el Decret, la comprovació que s'hagin seguit els tràmits procedimentals i, especialment, l'anàlisi de la legalitat del contingut del Projecte, així com la formulació de suggeriments sobre eventuals deficiències que calgui evitar o sobre possibles millores que calgui introduir en el Projecte.
El contingut de la iniciativa que es projecta és regular l'organització, el funcionament i el règim jurídic del servei públic d'atenció a les trucades d'urgència en matèria d'atenció sanitària, d'emergències ambientals, extinció d'incendis i salvaments, i de seguretat ciutadana en el territori de Catalunya.
Respecte a aquest contingut l'Estatut d'autonomia conté diversos títols competencials.
Entre ells, té particular incidència la competència exclusiva en matèria de protecció civil que, segons estableix l'article 132.1, inclou en tot cas la regulació, la planificació i l'execució de mesures relatives a les emergències i la seguretat civil, i també la direcció i coordinació dels serveis de protecció civil, que inclouen els serveis de prevenció i extinció d'incendis.
També incideixen els títols competencials que té la Generalitat en matèria de sanitat i salut pública (article 162.1) i en seguretat pública (article 164).
En conseqüència, d'acord amb el que s'assenyala anteriorment, la Generalitat de Catalunya és competent per a regular la matèria objecte del Projecte de decret sobre el qual es dictamina.
A més, cal tenir en compte que l'objecte de la regulació és organitzar una activitat que, ja en l'article 5.1 del Reial decret 903/1997, es preveia que la prestació del servei d'atenció de trucades d'urgència 112 seria dut a terme per les comunitats autònomes, i que el Govern de la Generalitat, per Acord de 17 d'octubre de 1997, decidí d'assumir l'activitat prestatària de trucades d'urgència del número 112.
La Llei 9/2007 crea el Centre 112 Catalunya com una entitat de dret públic amb personalitat jurídica pròpia sotmesa a la Generalitat de Catalunya.
En relació amb aquestes entitats, el Decret legislatiu 2/2002, de 24 de desembre, que conté el Text refós de l'Estatut de l'empresa pública catalana, estableix que correspon al Govern, mitjançant decret, desenvolupar-ne l'organització i el règim jurídic, així com aprovar-ne els estatuts, determinar el departament al qual restaran adscrits, així com els béns que se'ls assigni.
A aquesta habilitació legal expressa continguda en l'Estatut de l'empresa pública catalana, cal afegir les habilitacions o remissions que fa la Llei 9/2007 a la normativa que la desplegui en els articles 16.2, 18.2 i 22.1.
En conseqüència, el Govern compta amb habilitació legal suficient i el rang normatiu proposat és l'adequat.
Respecte de l'exercici de les atribucions governamentals interessa destacar que hauran de respectar les atribucions que fa la Llei 9/2007 al Consell Rector del Centre 112 Catalunya per a aprovar les disposicions sobre règim interior, funcionament i estructura orgànica (article 16.1.b).
V. L'expedient està integrat pels documents i actuacions que s'anoten als antecedents d'aquest Dictamen.
La tramitació ha estat iniciada per la Direcció General de Protecció Civil.
La memòria que exigeix l'article 63.2 de la Llei 13/1989, i que acompanya la primera versió del Projecte de decret, expressa el marc normatiu, la justificació de l'oportunitat i de l'adequació de les mesures proposades als fins que es persegueixen, i la indicació de les consultes que han d'efectuar-se.
En document separat, però amb la mateixa data que la memòria (30 d'octubre de 2007), consta la llista de disposicions afectades i la taula de vigències.
En contra d'allò que estableix l'article 63.2.a) de la Llei 13/1989, no s'adjunta a la memòria un estudi econòmic en termes cost-benefici.
Aquest estudi s'incorpora a l'expedient l'11 de gener de 2008.
Ha de cridar-se l'atenció sobre la necessitat que aquest estudi s'incorpori al text de la memòria, ja que el retard té conseqüències que s'han d'evitar en la mesura que va provocar que no fos conegut, ni valorat, per aquells que participen en la informació pública i en el tràmit d'audiència.
L'anàlisi cost-benefici, elaborat per la Direcció de Serveis del Departament que tramita la iniciativa, encara que d'una forma molt concisa valora el cost d'elaboració de la norma 'que es diu que és assumit pel funcionament de la mateixa Administració', el cost d'aplicació de la norma 'i s'afirma que l'execució no suposa cap cost addicional', i en la valoració dels beneficis es considera que no són econòmics, sinó de tipus social.
D'acord amb l'article 63.2.b) de la Llei 13/1989, l'Institut Català de les Dones ha emès un informe interdepartamental d'impacte de gènere.
En aquest informe, de data 19 de desembre de 2007, es fan propostes de modificació de termes que poden suposar discriminació per raó de gènere 'que són substancialment ateses', i també es fan recomanacions per tal que les vocalies del Consell Rector i la Comissió Executiva del Centre tinguin una composició paritària amb un mínim, es diu, d'un 50 % de dones.
Aquestes últimes recomanacions són valorades, però no són incorporades al Projecte sobre el qual es dictamina.
En compliment de l'article 64 de la Llei 13/1989 la proposta de decret ha estat sotmesa a informació pública durant vint dies hàbils.
Segons acrediten les certificacions de les delegacions territorials del Govern, no es va presentar cap al·legació en aquest tràmit.
El Projecte s'ha sotmès únicament a consideració dels departaments de la Generalitat, de la Delegació del Govern de l'Estat, de les associacions de municipis, i dels ajuntaments i entitats que, d'acord amb l'article 15.1 de la Llei 9/2007, tenen representació en el Consell Rector del Centre 112 Catalunya, i també del Gabinet Jurídic de la Generalitat.
Van presentar al·legacions el Departament de Salut, el de Cultura i Mitjans de Comunicació, el de Política Territorial i Obres Públiques, el d'Acció Social i Ciutadania, l'Associació Catalana de Municipis i Comarques, el Gabinet Jurídic de la Generalitat i l'Ajuntament de Reus.
Totes les observacions presentades han estat valorades i una bona part d'aquestes s'ha incorporat al text, segons acredita una nota de 21 de gener de 2008 de l'Assessoria Jurídica del Departament que proposa el Projecte.
Posteriorment, amb motiu de la remissió del Projecte sobre el qual es dictamina al Consell Tècnic de la Generalitat, que s'eleva sense el preceptiu informe jurídic al qual es refereix l'article 65.3 de la Llei 13/1989, el 28 de gener de 2008 s'incorporen a l'expedient documents que són enumerats a l'antecedent 7 d'aquest dictamen.
De les observacions presentades en l'espai del Consell Tècnic tenen particular rellevància pels seus efectes sobre el contingut del Projecte les presentades per la Direcció General de Contractació Pública i per la Direcció General de Modernització de l'Administració.
La Direcció General de Contractació Pública, en un rigorós i fonamentat informe, valora la regulació que fa el Projecte de la consideració del Centre 112 Catalunya com a mitjà propi instrumental i de servei tècnic, i de la regulació que es fa de la contractació.
De resultes d'aquest informe se suprimirà del Projecte la presència de l'Administració local com a entitat respecte de la qual el Centre té la condició de mitjà propi i servei tècnic, i es modificarà també la regulació de la contractació.
La Direcció General de Modernització de l'Administració es limita a deixar constància que se li hauria d'haver sotmès a informe preceptiu el Projecte i que, sense aquest, no pot ser aprovat pel Consell Tècnic.
A resultes d'aquest informe se suprimeixen les referències que es feien en el Projecte a l'estructura organitzativa del Centre 112 Catalunya, que es fonamentava en les gerències com a òrgans de gestió i administració executives ordinàries dels establiments de Barcelona i de Reus.
Aquesta Comissió Jurídica ha de fer dues observacions respecte de l'Informe de la Direcció General de Modernització.
La primera per a deixar constància que el Projecte havia d'haver estat informat amb caràcter preceptiu per la Direcció General de Modernització de l'Administració atès que es regulaven nous òrgans administratius (article 3.1.g) del Decret 205/2007, de 18 de setembre, de reestructuració parcial del Departament de Governació i Administracions Públiques).
En la primera versió del Projecte, juntament amb els òrgans de govern i de l'òrgan complementari 'tots ells creats directament per la Llei 9/2007, i que per tant, no requereixen d'aquest informe preceptiu', es regulaven les gerències, que implicaven la creació d'òrgans administratius pel mateix decret i que, en conseqüència, llur proposta de creació havia de ser preceptivament informada per la citada direcció general.
La segona per a afirmar que, una vegada en l'espai de deliberació del Consell Tècnic es decideix no regular les gerències, també desapareix l'obligatorietat de l'emissió de l'informe per la Direcció General de Modernització de l'Administració.
Això no obsta perquè aquesta Comissió hagi de recordar que en el moment que es reguli de cap i de nou l'estructura orgànica interna del Centre, aquesta s'haurà de sotmetre a l'informe preceptiu de la Direcció General de Modernització de l'Administració.
Consta en l'expedient la certificació que el Projecte, d'acord amb el que estableix l'article 65.3 de la Llei 13/1989, va ser informat pel secretari general del Departament d'Interior en la sessió celebrada el 29 de gener de 2008 pel Consell Tècnic de la Generalitat de Catalunya, deixant constància de les modificacions que haurien d'incorporar-se al Projecte com a conseqüència dels informes de la Direcció General de Contractació Pública i del de Modernització de l'Administració.
Finalment, el 5 de febrer de 2008 l'Assessoria Jurídica fa el seu informe, en el qual es justifiquen les modificacions introduïdes i es conclou que el Projecte pot continuar la tramitació legal i, per tant, ser dictaminat per la Comissió Jurídica Assessora.
En relació amb el contingut del Decret, s'han de fer les consideracions següents, totes elles dirigides a introduir millores.
Títol del decret: Encara que es pot mantenir la titulació actual, seria oportú que es valorés, atesa la naturalesa i el tipus d'organisme que aquí es regula, la conveniència de substituir 'Reglament d'organització, funcionament i règim jurídic' per 'Estatuts de l'entitat de dret públic Centre d'Atenció i Gestió de Trucades d'Urgència 112 Catalunya'.
Exposició de motius: Respecte de les referències normatives de l'exposició de motius, cal destacar que l'al·lusió a la Llei 9/2007 podria fer innecessari citar el dret comunitari europeu, però seria convenient i necessari que constés la Decisió del Consell 91/396/CEE, que és la que obre el camí de la creació d'aquest servei.
També seria convenient citar el Decret 268/2007, d'11 de desembre, de creació del programa per a la posada en funcionament del Centre d'Atenció i Gestió de Trucades d'Urgència 112 Catalunya, i completar la citació que se'n fa en el paràgraf segon de la Llei 4/2003 i indicar que és l'article 30 l'afectat.
També cal reconsiderar les referències que es fan al Departament de Salut.
Per una banda, s'ha de suprimir o matisar millor la intervenció del Departament de Salut en l'elaboració de la Llei 9/2007, i fer, si es vol, una referència a la seva intervenció respecte de l'elaboració de l'avantprojecte de llei.
Per altra banda, tampoc no és satisfactòria ni necessària la referència que es fa en el paràgraf sisè que l'elaboració del Decret té el 'consens' del Departament d'Interior i del Departament de Salut ja que, a més, l'expedient mostra que la iniciativa del Projecte correspon únicament al Departament d'Interior i Relacions Institucionals i que el Departament de Salut intervé, com d'altres departaments, en el tràmit d'audiència, per sol·licitar, entre d'altres observacions, que s'afegís la Conselleria de Salut com a òrgan proposant de la norma.
Respecte a les referències a l'habilitació legal contingudes en el paràgraf cinquè és necessari afegir que l'habilitació legal general i expressa es troba en l'article 3 de la Llei reguladora de l'Estatut de l'empresa pública catalana, aprovat per Decret legislatiu 2/2002, de 24 de desembre.
En relació amb la fórmula promulgatòria, és convenient que faci únicament referència a la conformitat amb allò que estableix la Llei 13/1989 i que no es mencioni el tràmit d'audiència i consulta.
Si es volgués fer menció a aquests tràmits, caldria fer-ho en un paràgraf anterior i separat de la fórmula promulgatòria.
Sobre aquest article, que seria convenient titular 'aprovació dels estatuts', aquesta Comissió considera que guanyaria precisió si s'afegís que el Reglament figura a continuació o en un annex.
A més, si s'accepta la incorporació de la denominació 'estatuts', s'hauria d'incorporar i substituir la referència al reglament d'organització, funcionament i règim jurídic.
Aquesta disposició, que es podria titular 'Entrada en vigor', hauria de substituir, si escau, 'reglament' per 'estatuts', i en conseqüència dir: 'Aquest Decret i els Estatuts que s'aproven [...]'.
En relació amb el Reglament d'organització, funcionament i règim jurídic de l'entitat de dret públic Centre d'Atenció i Gestió de Trucades d'Urgències 112 Catalunya cal fer les consideracions següents: en primer lloc es faran aquelles que plantegen problemes de legalitat (lletra A); i en segon lloc les consideracions de tècnica normativa i sobre possibles millores a introduir en el text (lletra B).
Aquest article, en una redacció poc clara, estableix que el Consell Rector 'es reunirà, en sessió ordinària i com a mínim dues vegades l'any, d'acord amb la periodicitat que estableixi el mateix Consell'.
El nombre de sessions ordinàries que estableix el precepte planteja problemes d'adequació a la literalitat de la Llei 9/2007, que diu: 'el Consell Rector es reuneix en sessió ordinària dues vegades l'any.'
En conseqüència, el Projecte hauria d'adaptar-se a la prescripció legal i suprimir l'incís 'i com a mínim', cosa que també tindria efectes sobre la funció del Consell Rector recollida a l'article 11.l) d'aquest Projecte, que diu que és funció del Consell establir el nombre de sessions ordinàries del Consell.
En conseqüència, s'hauria de suprimir, i aquesta lletra quedaria reduïda a establir la periodicitat de les sessions del Consell.
Aquest apartat regula la possibilitat d'alterar l'ordre del dia de les sessions ordinàries, i sotmetre-la als requisits que sigui sol·licitada pel president o qualsevol membre, i a una declaració prèvia d'urgència de la qüestió que es pretén deliberar o acordar.
Aquesta Comissió considera que aquests requisits han de complementar-se amb l'exigència que estiguin presents tots els membres de l'òrgan col·legiat, en compliment d'allò que estableix l'article 26.3 de la Llei 13/1989.
Aquest requisit s'ha de considerar integrat en allò que preveu l'article 33.2 de la Llei 13/1989.
Aquest apartat, després d'establir que les actes seran aprovades en la mateixa sessió o en la següent, indica que totes les actes tindran caràcter reservat durant cinc anys d'acord amb el que estableix l'article 37.4 de la Llei 30/1992, i que seran custodiades pel secretari.
En allò que afecta la declaració del caràcter reservat de totes les actes, aquesta Comissió Jurídica Assessora ha d'indicar que aquest precepte és contrari a les normes legals que regulen el dret d'accés als documents administratius i que aquesta declaració, com sembla desprendre's de la literalitat de la norma que es projecta, no troba cobertura en l'article 37.4 de la Llei 30/1992.
Aquest article diu que l'accés 'pot ser denegat quan prevalguin raons d'interès públic, per interessos de terceres persones més dignes de protecció o quan així ho disposi una Llei, en els quals casos l'òrgan competent ha de dictar una resolució motivada'.
Del contingut d'aquest precepte es desprèn que una declaració limitativa de l'accés amb caràcter general només pot ser feta per una llei.
En conseqüència, atès que en aquest supòsit no existeix aquesta habilitació legal prèvia específica, ni aquesta matèria es troba entre els límits que la Llei 30/1992 estableix en el mateix article 37, s'ha d'afirmar que és il·legal que el Projecte de decret declari que la matèria sigui reservada durant cinc anys.
Per altra part, el que sí possibilitaria la literalitat de l'article 37.4 és que en resposta a la sol·licitud individualitzada de l'acte que es desitja consultar, de forma singularitzada i per motius de protecció d'interessos de terceres persones més dignes de protecció o per raons d'interès públic, l'Administració pugui denegar de forma expressa i motivada l'accés a l'acta o a la part de l'acta que pugui afectar els interessos protegits per la Llei.
Aquesta Comissió, en coherència amb el que s'acaba de dir, considera que s'ha de suprimir la referència a 'totes les actes tindran caràcter reservat durant cinc anys d'acord amb el que estableix l'article 37.4 de la Llei 30/1992 [...]'.
Aquest article estableix que el director serà nomenat 'per un període de quatre anys, i això sense perjudici de nomenaments successius'.
En relació amb la temporalitat d'aquest nomenament, a diferència del que succeeix amb els membres del Consell Rector, i dels membres de la Comissió Executiva, la Llei 9/2007 en aquest cas estableix expressament que el director és 'nomenat i separat' pel Govern a proposta del conseller o consellera competent en matèria de seguretat pública.
I així ho recull també l'apartat 1 de l'article 22 de la norma que es projecta.
La referència que fa la Llei que el director és 'separat' ha de ser interpretada com a facultat discrecional que pot exercir el Govern a proposta del conseller competent sense límits temporals.
Per tant, no pot ser acceptat un desplegament reglamentari que deixi sense efecte durant quatre anys la facultat de separació que atribueix la Llei al Govern.
Això no impedeix que s'estableixi un període màxim de duració del mandat, sempre que, de forma expressa, es garanteixin les atribucions que la Llei reconeix al Govern de cessar discrecionalment el director o la directora del Centre.
A més, aquest replantejament del precepte també és necessari, ateses les diferents conseqüències jurídiques derivades d'un cessament, segons el règim jurídic que tingui el càrrec de director.
B) Consideracions de tècnica normativa i sobre possibles millores a introduir en el text:
És aconsellable simplificar la redacció, fent referència simplement als estatuts i afegir que tenen per objecte, a més de l'organització, el funcionament i el règim jurídic, la regulació de les funcions del Centre, preferiblement amb l'ordre dels capítols del Projecte o amb el següent: règim jurídic, funcions, organització i funcionament.
Cal substituir en el títol 'domicili' per 'seu'.
Amb la finalitat d'augmentar la precisió seria oportú que la referència final que es fa a la 'llei de creació' es fes a la 'llei de la seva creació'.
A més, cal harmonitzar en un únic paràgraf el contingut de l'article 4.1 i de l'article 4.3.
La redacció milloraria si s'indiqués que el Centre 'es regeix per aquest Estatut i les altres normes que despleguin la Llei de la seva creació, pel Text refós de l'Estatut de l'empresa pública catalana, i per les altres normes que li siguin d'aplicació'.
Aquest apartat hauria de limitar el contingut a indicar la remissió al capítol III de la Llei 9/2007 i suprimir les referències a la resta de lleis que ja es troben citades a la Llei 9/2007.
En aquest apartat se suggereix que el seu contingut es limiti a establir que el Centre 112 Catalunya exerceix aquelles funcions establertes en l'article 3 de la Llei 9/2007, i se suprimeixi l'incís referent a altres funcions que li corresponguin d'acord amb la normativa que li sigui d'aplicació, ja que el mateix article 3 de la Llei conté la referència que pot realitzar altres funcions que les expressament relacionades en aquest article (article 3.1.k) i article 3.3).
En primer lloc, cal fer una primera consideració en relació amb la ubicació sistemàtica d'aquest apartat, el qual, d'acord amb el seu contingut, s'hauria de configurar com un nou apartat de l'article 1.
Aquest apartat del Projecte fa referència a alguns dels principis que han d'ordenar l'exercici de l'activitat del Centre 112 Catalunya.
En relació amb aquest assumpte, aquesta Comissió considera que s'hauria d'afegir, a l'inici d'aquest apartat, una referència a l'article 4 de la Llei 9/2007, on s'estableixen les principals característiques de la prestació dels serveis, entre les quals n'hi ha una particularment rellevant 'que caldria recollir de forma expressa' com és que 'l'accés al servei ha d'ésser universal, gratuït i permanent per a tothom que es trobi en el territori de Catalunya'.
En aquest apartat s'inclou un dels continguts, en què el desplegament que el Projecte fa de la Llei és més innovador, en el qual es qualifica el Centre 112 Catalunya com a 'mitjà propi instrumental i servei tècnic de l'Administració de la Generalitat i de les entitats de dret públic i privat que en són dependents o hi estan vinculades'.
En coherència amb aquesta qualificació, el règim jurídic de l'execució dels serveis per part del Centre està delimitat bàsicament per l'article 24.6 de la Llei 30/2007, de 30 d'octubre, de contractes del sector públic, segons el qual 'els seus estatuts, que han de determinar les entitats respecte de les quals tenen aquesta condició i precisar el règim dels encàrrecs que se'ls poden conferir o les condicions en què se'ls poden adjudicar contractes'.
En aquest sentit, aquesta Comissió ha de presumir que l'Administració proponent ha valorat les conseqüències que té la condició de 'mitjà propi i servei tècnic', que es troben recollides en els paràgrafs 1, 2 i la part final del paràgraf 3, de l'apartat 6 de l'article 24 de la Llei 30/2007, reproduït anteriorment.
Ara bé, en aquest cas, la determinació d'aquestes entitats, pel que fa a l'Administració de la Generalitat de Catalunya i de les entitats de dret públic i privat que en són dependents o hi estan vinculades, es podria considerar suficient en la mesura que aquestes entitats, tal i com són definides a la Llei de l'empresa pública catalana, puguin transmetre sobre el Centre 112 Catalunya una posició de control anàloga a la que exerceix sobre elles la Generalitat.
Sobre aquest article han de fer-se dues observacions.
La primera, per a assenyalar la inadequació del títol de l'article, ja que el que s'hi fa és enumerar òrgans i no indicar-ne la composició i el règim general, amb la qual cosa seria més adient un títol com ara 'òrgans'.
La segona, per a recomanar que a l'apartat 2 s'inclogui l'expressió 'òrgan complementari' i, com a tal òrgan, a continuació, citar la Comissió Tècnica d'Atenció i Gestió de les Trucades d'Urgència (la mateixa expressió s'ha d'incorporar a l'article 23.1).
D'aquesta forma es respecta la caracterització que fa la Llei d'aquest òrgan i es dóna entrada a una categoria, la d'òrgan complementari, a la qual posteriorment es fa referència en el Projecte de decret (article 8.2.f) o 11.h)).
El decret opta per establir un mandat temporal de quatre anys, llevat que deixin de detenir la representació o el càrrec del corresponent departament o entitat.
Sobre aquesta regulació, aquesta Comissió únicament vol cridar l'atenció sobre la conveniència d'excloure de la temporalitat aquelles vocalies que van lligades directament a un càrrec, com succeeix amb el president, el vicepresident, el secretari competent en matèria de protecció civil, el director del Servei Català de la Salut i el director del Centre 112 Catalunya.
De no acceptar-se aquest criteri, hauria de determinar-se que la temporalitat afecta únicament els vocals.
Aquest mateix comentari es pot realitzar de l'article 17.2.
En relació amb l'article 11 s'han de fer dues puntualitzacions.
La primera, per a cridar l'atenció que en la lletra j) se citen les gerències i, en la redacció que se sotmet a dictamen, no s'hi regula la gerència.
La segona, per a recomanar que s'inclogui 'el que implicaria crear un nou apartat en aquest article, que seria l'apartat dos', en coherència amb el que estableix l'article 16.4 de la Llei 9/2007, que el Consell Rector pot delegar les funcions en la Comissió Executiva, llevat de les establertes pels apartats a) i e) de l'apartat 1, que són indelegables.
Atès que el contingut d'aquest precepte, i que també els articles 14 i 15 fan referència a temes de funcionament, se suggereix que es modifiqui el títol de l'article 13 i es denomini 'Sessions del Consell Rector'.
Cal, també, simplificar la redacció de l'article 13.3, i suprimir 'quan no hi hagi quòrum suficient' (això mateix succeeix en l'article 21.3).
I l'apartat 5, que fa referència a l'absència del secretari o la secretària, hauria de situar-se per raons sistemàtiques en l'article 12.3, per harmonitzar ambdós preceptes.
En primer lloc, cal apuntar que en el títol cal suprimir les preposicions 'de' (com també passa a l'article 15) i que no reflecteix fidelment el contingut del precepte, ja que hi ha apartats que es refereixen a les sessions i, per tant, sistemàticament estarien millor situats a l'article 13, entre ells els apartats 3, 7 i 9.
En segon lloc, cal harmonitzar la redacció dels apartats 4 i 6.
En tercer lloc, l'article 14.7, que ja s'ha indicat que caldria ubicar a l'article 13, hauria d'harmonitzar el contingut amb l'apartat 1 d'aquest article.
Finalment, l'apartat 8 diu 'la documentació a què fa referència l'apartat anterior' i amb la redacció actual fa referència a l'apartat 6.
Se suggereix adaptar l'ordenació de les deliberacions i de la participació a allò que és comú en els òrgans administratius col·legiats.
En aquest sentit s'aconsella suprimir l'apartat 1 i limitar la incidència del president o la presidenta a ordenar les deliberacions i moderar i dirigir els debats del Consell Rector 'amb imparcialitat', perquè amb aquesta redacció queden compreses les prescripcions de la segona frase de l'article 15.2.
I, si es vol, es pot incloure també que el president pot suspendre i, si és el cas, concloure qualsevol debat quan entengui que un assumpte ja ha estat prou tractat i el Consell està suficientment il·lustrat sobre la qüestió debatuda.
Amb aquesta redacció queda comprès el que actualment estableixen els apartats 1 i 2 de l'article 15.
A l'article 15.3 cal afegir 'sens perjudici de les majories especials establertes expressament en aquests estatuts o a les lleis que li siguin aplicables'.
Caldria indicar qui pot sol·licitar una votació secreta.
Aquest apartat és una reiteració de l'article 8.1.b).
Aquest apartat és una reiteració de l'article 16.2, on es troba una redacció més precisa.
El títol no s'adapta al contingut ja que l'adopció d'acords està regulada a l'article 15, i així es pot indicar al títol d'aquell article, mentre que l'article 16 regula les actes de les sessions del Consell Rector.
Aquest article està dedicat a les funcions de la Comissió Executiva.
En aquest precepte cal corregir la referència de la lletra h) a l'article 29.2, que ha quedat buida de contingut, ja que aquest article no existeix, i en l'article dedicat a la contractació no es fa referència a les instruccions que aquí es mencionen.
Aquest article, per a millorar la sistematització de la norma, s'hauria de traslladar a l'article 20, dedicat a la Secretaria de la Comissió Executiva, i incloure'l, després d'harmonitzar la redacció, en l'apartat tercer.
Per a augmentar l'adequació a la Llei 9/2007, caldria qualificar la Direcció, a més d'òrgan de direcció tècnica i executiva, com a 'òrgan de govern' del Centre 112 Catalunya, tal i com es desprèn de la caracterització que la Llei fa d'aquest òrgan i de les funcions que li reconeix, que no són merament tècniques i executives, sinó també de direcció política o de govern (articles 13 i 20).
Aquest article complementa els criteris per a determinar el nombre i la composició de la Comissió Tècnica d'Atenció i Gestió de les Trucades d'Urgència, i deixa la fixació definitiva a una futura ordre del conseller del Departament d'Interior, Relacions Institucionals i Participació.
Aquesta Comissió considera que la regulació guanyaria precisió i adequació a allò que estableix l'article 16.1.h) de la Llei 9/2007 si s'establís que les propostes han de ser informades, abans del nomenament, pel Consell Rector.
24) Resultaria aconsellable que en tot el text del Projecte es mantingués una denominació uniforme del Centre d'Atenció i Gestió de Trucades d'Urgència 112 Catalunya, tant en la forma completa, com en la forma abreujada de l'enunciat.
Finalment, i més enllà de les nombroses observacions realitzades a la redacció i al contingut del Projecte (exposició de motius i articulat), aquesta Comissió convida l'Administració impulsora a fer una revisió del text, a l'efecte de millorar-ne el contingut, tant des del punt de vista de les expressions emprades, com de la sintaxi i la precisió conceptual juridicoadministrativa.
Una vegada valorades les consideracions efectuades en els fonaments jurídics V, VI i VII, en especial les formulades a la lletra A del fonament jurídic VII, es pot elevar al Govern de la Generalitat el Projecte de decret pel qual s'aprova el Reglament d'organització, funcionament i règim jurídic de l'entitat de dret públic Centre d'Atenció i Gestió de Trucades d'Urgència 112 Catalunya.